钦定古今图书集成/理学汇编/经籍典/第052卷 > {{{2}}}
## 钦定古今图书集成/理学汇编/经籍典/第052卷 > {{{2}}}

夫子曰：“河出图，洛出书，圣人则之。”图书者，奇偶之始
也；奇偶者，卦画之始也。图书之数，有正有变，故卦画
之象，亦有正有变。《河图》正数四十有五，《河图》之变，则
一涵九，九复涵一，三涵七，七复涵三，二涵八，八复涵
二，六涵四，四复涵六。惟五虚中，以涵四方四维之四
十。此《河图》阴阳互体，为数百有十。二者，变也，乘数也。
《洛书》正数五十有五。《洛书》之变则一涵于六，二涵于
七，三涵于八，四涵于九，五涵于十，此《洛书》阴阳互体。
为数四十者，变也，除数也。稽之于象，则有相为吻合
者矣。小成之卦八，大成之卦六十四者，正也。除之而
为反对之三十六，乘之而为互体之百有十二者，变
也。何以谓之互体百有十二？乾坤二卦纯体，不互也。
夬姤干之体，剥、复坤之体，不互也；既、未济坎、离之体，
不互也。馀五十六卦皆互也。不互者，用本卦；互者，除
本卦。其象百有十二，合于《河图》之变数百有十二也。
三而约之则为四十，合于《洛书》之变数四十也。于此
见圣人作《易》，一本诸《河图》《洛书》固如此。夫子则之之
言，岂欺我哉！

### 胡方平易学启蒙通释